ΚΑΝΟΝΕΣ ΠΡΟΣΒΑΣΗΣ ΤΟΥ ΚΟΙΝΟΥ ΣΕ ΕΓΓΡΑΦΑ Εγκρίθηκαν από τη Διευθύνουσα Επιτροπή της Τράπεζας στις 26 Μαρτίου 1997 (97/C 243/06)

Έχοντας υπόψη ότι:

Η ΕΥΡΩΠΑΪΚΗ ΤΡΑΠΕΖΑ ΕΠΕΝΔΥΣΕΩΝ:

είναι χρηματοπιστωτικό ίδρυμα του οποίου μέτοχοι είναι τα κράτη μέλη της Ευρωπαϊκής Ένωσης,

έχει ως αποστολή, σύμφωνα με το άρθρο 198Ε της συνθήκης για την ίδρυση της Ευρωπαϊκής Κοινότητας, να συμβάλλει, προσφεύγοντας στην κεφαλαιαγορά και στους ιδίους πόρους της, στην ισόρροπη και απρόσκοπτη ανάπτυξη της Κοινότητας μέσω της χορήγησης δανείων και εγγυήσεων για τη διευκόλυνση της χρηματοδότησης επενδυτικών σχεδίων σε όλους τους τομείς της οικονομίας,

αναγνωρίζει το έννομο συμφέρον των πολιτών των κρατών που είναι μέτοχοί της, καθώς και των πολιτών των λοιπών χωρών στις οποίες χορηγεί δάνεια και από τις οποίες δανείζεται πόρους, να είναι σε θέση να ενημερώνονται οι ίδιοι σχετικά με τις αρχές σύμφωνα με τις οποίες λειτουργεί η Τράπεζα, τους στόχους της, τα γενικά χαρακτηριστικά και το μέγεθος των εργασιών της, καθώς και τα αποτελέσματα των δραστηριοτήτων της όσον αφορά συγκεκριμένες περιοχές, οικονομικούς τομείς ή μορφές παρέμβασης,

εφαρμόζει ενεργό πολιτική πληροφόρησης και θα συνεχίσει και θα επαυξήσει τις προσπάθειές της προκειμένου να παρέχει στο κοινό γενική πληροφόρηση σχετικά με τις δραστηριότητές της, τις πολιτικές της και τις πρακτικές της,

θα εξακολουθήσει, επίσης, όποτε και στο βαθμό που αρμόζει, να παρέχει, κατόπιν συμφωνίας με τους δανειολήπτες της, βασικές πληροφορίες σχετικά με συγκεκριμένες μεμονωμένες πράξεις που έχει συνάψει,

Η ΤΡΑΠΕΖΑ:

αναγνωρίζει ότι, σύμφωνα με τις απαιτήσεις της χρηστής διοίκησης, που ισχύουν για τα κοινοτικά όργανα και φορείς, συμπεριλαμβανομένης της Τράπεζας, τα έγγραφα πρέπει να είναι διαθέσιμα στο κοινό στο μέγιστο δυνατό βαθμό, και ότι οποιαδήποτε άρνηση πρόσβασης σε έγγραφα πρέπει να δικαιολογείται με βάση προκαθορισμένους κανόνες,

Η ΤΡΑΠΕΖΑ:

λειτουργεί ως χρηματοπιστωτικό ίδρυμα τόσο στο δημόσιο όσο και στον ιδιωτικό τομέα και εξαρτάται από τις κεφαλαιαγορές για τη χρηματοδότηση των δραστηριοτήτων της,

λόγω της φύσης των δραστηριοτήτων της υπόκειται, όπως και άλλες τράπεζες υπό παρόμοιες συνθήκες, σε περιορισμούς όσον αφορά τη διαφάνεια και την πρόσβαση του κοινού σε έγγραφα,

Η ΤΡΑΠΕΖΑ:

οφείλει, για να είναι σε θέση να εκπληρώσει την αποστολή της, να διασφαλίζει ότι οι επενδυτές, οι πραγματικοί και οι πιθανοί δανειολήπτες, καθώς και τα λοιπά μέρη που εμπλέκονται στην πραγματοποίηση ή χρηματοδότηση ενός επενδυτικού σχεδίου, μπορούν να βασίζονται στον εμπιστευτικό χαρακτήρα της τραπεζικής σχέσης,

οφείλει να σέβεται, στις σχέσεις της με τα άλλα ιδρύματα, οργανισμούς και φυσικά πρόσωπα, τόσο εντός όσο και εκτός κοινοτικού πλαισίου, τον εμπιστευτικό χαρακτήρα των επικοινωνιών που διεξάγει και των συμφωνιών που συνάπτει με αυτά,

Η ΤΡΑΠΕΖΑ:

δεν δύναται, λόγω του ρόλου της ως χρηματοπιστωτικού ιδρύματος, να λειτουργεί ως πηγή εγγράφων που πηγάζουν εκτός της Τράπεζας, ακόμη και εάν πρόκειται για κοινόχρηστα έγγραφα,

Η ΤΡΑΠΕΖΑ:

έχει την εύλογη ανάγκη, σύμφωνα με τη συνήθη πρακτική που εφαρμόζεται στον τραπεζικό και το χρηματοπιστωτικό τομέα, να προστατεύει οποιαδήποτε ευαίσθητη πληροφορία, της οποίας η αποκάλυψη θα μπορούσε να βλάψει τα συμφέροντά της και τη θέση της κατά την εκπλήρωση της αποστολής της,

οφείλει, για να λειτουργεί σωστά, να διασφαλίζει την ελεύθερη και απρόσκοπτη ανταλλαγή απόψεων στο εσωτερικό της και να αποφεύγει τις εξωτερικές παρεμβάσεις στις εσωτερικές της διαδικασίες διαβούλευσης, προετοιμασίας και λήψης αποφάσεων, και οφείλει, ως εκ τούτου, να διαφυλάσσει και να προστατεύει τον εμπιστευτικό χαρακτήρα των διαδικασιών αυτών,

έχει καθήκον να προστατεύει την ιδιωτική ζωή των μελών των οργάνων της, του προσωπικού της καθώς και των τρίτων που της παρέχουν υπηρεσίες, και να σέβεται τον εμπιστευτικό χαρακτήρα των πληροφοριών που αφορούν τα προσωπικά, οικονομικά και λοιπά στοιχεία τους,

Η Τράπεζα υιοθέτησε τους ακόλουθους κανόνες: Πεδίο εφαρμογής

Άρθρο 1

Οι παρόντες κανόνες εφαρμόζονται στις περιπτώσεις που μέλη του κοινού απευθύνουν στην Τράπεζα αιτήσεις σχετικά με έγγραφα, που κατέχει η Τράπεζα και τα οποία δεν έχουν συνταχθεί με σκοπό να δημοσιευτούν.

Διαδικασία

Άρθρο 2

Οι αιτήσεις για έγγραφα πρέπει να υποβάλλονται στη Γενική Γραμματεία της Τράπεζας.

Στις αιτήσεις θα δίδεται απάντηση εντός εύλογου χρονικού διαστήματος. Οι απορρίψεις θα αιτιολογούνται με αναφορά στους παρόντες κανόνες.

Προϋποθέσεις αποδοχής των αιτήσεων

Άρθρο 3

Οι αιτήσεις για έγγραφα θα γίνονται δεκτές μόνον εφόσον ο αιτών έχει παράσχει επαρκή στοιχεία περί της ταυτότητάς του, του αντικειμένου της αίτησής του και του σκοπού για τον οποίο υποβάλλεται η αίτηση. Όλες οι άλλες αιτήσεις θα απορρίπτονται.

Δεν γίνονται δεκτές παρά μόνο οι έγγραφες αιτήσεις.

Οι επαναλαμβανόμενες αιτήσεις μπορούν να απορρίπτονται, εάν έχουν ήδη απαντηθεί δεόντως και επαρκώς.

Γενικός κανόνας

Άρθρο 4

Η Τράπεζα επιτρέπει την πρόσβαση σε έγγραφα μόνον εφόσον δεν συντρέχει κανένας από τους λόγους μη αποκάλυψης που προβλέπονται στους παρόντες κανόνες.

Έγγραφα που πηγάζουν εκτός Τράπεζας

Άρθρο 5

Δεν επιτρέπεται η πρόσβαση σε έγγραφα που πηγάζουν εκτός Τράπεζας.

Όταν πρόκειται για πληροφορίες για τις οποίες είναι γνωστό ή μπορεί να θεωρηθεί βέβαιο ότι είναι κοινόχρηστες, ο αιτών μπορεί να απευθύνεται στην αρχική πηγή του εγγράφου ή σε οποιαδήποτε άλλη γνωστή πηγή, στην οποία το έγγραφο είναι ενδεχομένως διαθέσιμο.

Έγγραφα που πηγάζουν από την Τράπεζα

Άρθρο 6

Προστασία των συμφερόντων τρίτων

Κανένα έγγραφο που περιέχει πληροφορίες σχετικά με τρίτους δεν αποκαλύπτεται, εάν οι πληροφορίες έχουν δοθεί στην Τράπεζα ως εμπιστευτικού χαρακτήρα ή καλύπτονται από υποχρέωση εχεμύθειας που έχει αναλάβει η Τράπεζα ή είναι τέτοιας φύσης ώστε να υπόκεινται στο καθήκον της Τράπεζας για τήρηση εχεμύθειας έναντι τρίτων.

Η ανωτέρω παράγραφος αποκλείει, ειδικότερα, ακόμη και όταν δεν υφίσταται ειδική ανάληψη υποχρέωσης ή εμπιστευτικός χαρακτήρας, την αποκάλυψη

- εγγράφων, που αφορούν πραγματικές ή πιθανές πράξεις δανειοδότησης ή δανειοληψίας, μεμονωμένα επενδυτικά σχέδια ή προγράμματα επενδύσεων και πρόσωπα που συμμετέχουν ή ενδέχεται να συμμετάσχουν σε τέτοιες πράξεις ή σχέδια, όπως, παραδείγματος χάρη, εκθέσεων αξιολόγησης και συμβατικών εγγράφων, καθώς και

- οποιωνδήποτε εγγράφων που περιέχουν πληροφορίες σχετικά με

- την ταυτότητα ή τα χρηματοοικονομικά ή λοιπά στοιχεία πραγματικών ή πιθανών δανειοληπτών, εγγυητών, συγχρηματοδοτών, χρηματοπιστωτικών εταίρων ή άλλων αντισυμβαλλομένων που συμμετέχουν σε συγκεκριμένες πράξεις δανειοδότησης ή δανειοληψίας,

- τα τεχνικά, οικονομικά ή χρηματοπιστωτικά χαρακτηριστικά μεμονωμένων επενδυτικών σχεδίων ή προγραμμάτων επενδύσεων, καθώς και την αξιολόγηση, παρακολούθηση και εκτίμηση τέτοιων ζητημάτων από την Τράπεζα.

Η πρώτη παράγραφος αποκλείει, επίσης, ακόμη και όταν δεν υφίσταται ειδική ανάληψη υποχρέωσης ή εμπιστευτικός χαρακτήρας, την αποκάλυψη εγγράφων που περιέχουν πληροφορίες σχετικά με οποιουσδήποτε τρίτους, συμπεριλαμβανομένων φορέων όπως τα κοινοτικά όργανα ή οι διεθνείς οργανισμοί με τους οποίους η Τράπεζα διατηρεί σχέσεις, εφόσον οι εν λόγω πληροφορίες δεν είναι κοινόχρηστες.

Η Τράπεζα δεν θέτει στη διάθεση του κοινού κανένα έγγραφο που περιέχει πληροφορίες των οποίων η αποκάλυψη αντιβαίνει στους κανόνες και στις πρακτικές που ισχύουν στις κεφαλαιαγορές ή μπορεί να θέσει σε αμφισβήτηση την ίση μεταχείριση των επενδυτών.

Άρθρο 7

Προστασία των συμφερόντων της Τράπεζας

Η Τράπεζα δεν θέτει στη διάθεση του κοινού:

1. Κανένα έγγραφο που περιέχει πληροφορίες σχετικά με οποιαδήποτε πλευρά της δραστηριότητάς της - επιχειρηματική, εμπορική, οργανωτική, διαδικαστική, τεχνική ή στρατηγική - και το οποίο περιλαμβάνει οποιουσδήποτε σχετικούς διακανονισμούς - συμβατικούς ή άλλους - με τρίτους, εάν οι πληροφορίες, κατά την κρίση της Τράπεζας, λαμβάνουσας υπόψη τη συνήθη πρακτική που εφαρμόζεται στον τραπεζικό και χρηματοπιστωτικό τομέα, είναι τέτοιας φύσης, που η αποκάλυψή τους θα μπορούσε να βλάψει τα έννομα συμφέροντα της Τράπεζας.

2. Κανένα εσωτερικό προπαρασκευαστικό έγγραφο ή άλλο έγγραφο που παράγεται κατά τη διάρκεια των εσωτερικών διαδικασιών διαβούλευσης, συμπεριλαμβανομένων των προτάσεων και άλλων εγγράφων, που συντάσσονται για οποιαδήποτε από τα όργανα της Τράπεζας κατά τη διαδικασία λήψης των αποφάσεών τους, καθώς και κανένα έγγραφο που περιέχει καταγραφή διαβουλεύσεων μεταξύ των υπηρεσιών ή των οργάνων της Τράπεζας.

3. Κανένα έγγραφο που έχει συνταχθεί για σκοπούς εσωτερικής διοίκησης ή εσωτερικών διαδικασιών, συμπεριλαμβανομένων οποιωνδήποτε κανόνων, κατευθυντηρίων γραμμών ή συστάσεων σχετικών με την εσωτερική διοίκηση ή τις εσωτερικές διαδικασίες.

4. Κανένα έγγραφο που αποτελεί μέρος αλληλογραφίας ή άλλης επικοινωνίας με τρίτους.

Άρθρο 8

Προστασία των συμφερόντων του προσωπικού

Η Τράπεζα δεν θέτει στη διάθεση του κοινού κανένα έγγραφο που περιέχει πληροφορίες σχετικά με τα προσωπικά, οικονομικά, επαγγελματικά και λοιπά στοιχεία των προσώπων που είναι ή διετέλεσαν μέλη των οργάνων της ή του προσωπικού της.

Άλλες διατάξεις

Άρθρο 9

Παράνομα κίνητρα

Όποτε η Τράπεζα έχει λόγο να πιστεύει ότι η ταυτότητα του αιτούντος ή ο σκοπός της αίτησης έχουν παρουσιαστεί κατά τρόπο που δεν ανταποκρίνονται στην πραγματικότητα ή ότι η αίτηση έχει υποβληθεί για την επιδίωξη εμπορικών σκοπών ή με άλλα κίνητρα, που δεν συνάδουν με τους σκοπούς της αρχής της διαφάνειας, η αίτηση θα απορρίπτεται.

Η Τράπεζα μπορεί να απαιτήσει από τον αιτούντα να δεσμευτεί ότι δεν θα χρησιμοποιήσει τα έγγραφα που τίθενται στη διάθεσή του, για οποιοδήποτε από τους αναφερόμενους στην προηγούμενη παράγραφο σκοπούς, ούτε θα τα διαβιβάσει σε άλλον για τέτοιους σκοπούς.

Άρθρο 10

Εξαιρέσεις

Καμία εξαίρεση δεν μπορεί να γίνει στους κανόνες που περιέχονται στα άρθρα 5, 6 και 8, χωρίς την έγγραφη εξουσιοδότηση του προσώπου ή φορέα για την προστασία του οποίου είναι εμπιστευτικές οι σχετικές πληροφορίες.

Άρθρο 11

Κόστος

Στον αιτούντα μπορεί να χρεωθεί προμήθεια για την κάλυψη του κόστους που συνεπάγεται η θέση των εγγράφων στη διάθεσή του.